Għaliex għandna bżonn nieħdu aktar azzjoni dwar it-tniġġis? Minkejja l-progress sinifikanti fl-UE matul dawn l-aħħar għexieren ta' snin, it-tniġġis għad għandu impatt qawwi fuq is-saħħa u fuq l-ambjent. Fl-UE, waħda minn kull tmint imwiet hija marbuta mat-tniġġis ambjentali, b'90% ta' dawn l-imwiet dovuti għal mard kroniku, li minnhom il-kanċer huwa l-aktar wieħed frekwenti. Huwa stmat li t-tniġġis tal-arja waħdu jikkawża sa 400,000 mewta prematura kull sena. L-aktar impatti dannużi tat-tniġġis fuq is-saħħa tal-bniedem huma tipikament imġarrba mill-aktar grupp vulnerabbli, b'mod partikolari t-tfal, il-persuni b'kundizzjonijiet mediċi, il-persuni mdaħħla fl-età, il-persuni b'diżabilità u dawk li jgħixu f'kundizzjonijiet soċjoekonomiċi ifqar u għalhekk dan joħloq aktar inugwaljanzi. Minbarra li huwa kruċjali għal saħħitna, ambjent ħieles mis-sustanzi tossiċi huwa wkoll kruċjali biex nipproteġu u nirrestawraw il-bijodiversità u l-ekosistemi tagħna. It-tniġġis huwa wieħed mill-ħames muturi ewlenin tat-telf tal-bijodiversità. Dan qed jhedded is-sopravvivenza ta' aktar minn miljun mit-8 miljun speċi ta' pjanta u annimali li huma stmati li jeżistu fil-pjaneta, u s-sitwazzjoni hija mistennija tmur għall-agħar, sakemm ma nbiddlux ir-rotta. Xi jfisser “tniġġis żero”? Il-Patt Ekoloġiku Ewropew stabbilixxa l-ambizzjoni li tintlaħaq il-mira ta' tniġġis żero sal-2050, sabiex aħna lkoll inkunu nistgħu ngħixu f'ambjent ħieles mis-sustanzi tossiċi. Biex niżguraw li dan iseħħ, irridu niżguraw li t-tniġġis jitnaqqas għal livelli li ma jibqgħux mistennija li jkunu ta' ħsara għas-saħħa u għall-ekosistemi naturali, li jirrispettaw il-limiti li l-pjaneta tagħna tista' tlaħħaq magħhom. Dan ifisser li għandna bżonn inqisu mill-ġdid il-mod kif l-oġġetti u s-servizzi jiġu ddisinjati, prodotti, imwassla, imwettqa u/jew użati u mormija u ninkludu l-prevenzjoni tat-tniġġis fil-politiki rilevanti kollha tal-UE. L-ewwel nett, it-tniġġis għandu jiġi evitat fis-sors. Meta l-prevenzjoni sħiħa tat-tniġġis mill-bidu ma tkunx (għadha) possibbli, it-tniġġis għandu jiġi minimizzat. Fl-aħħar nett, meta t-tniġġis ikun seħħ, dan għandu jiġi rimedjat — u l-ħsara relatata għandha tiġi kkumpensata. X'inhu l-ambitu tal-Pjan ta' Azzjoni? X'tip ta' tniġġis huwa kopert? Il-Pjan ta' Azzjoni ta' Tniġġis Żero jkopri t-tniġġis li jaffettwa l-arja, l-ilma u l-ħamrija kif ukoll il-prodotti għall-konsumatur. Huwa jinkludi wkoll it-tniġġis marittimu jew akustiku. Għal xi forom ta' tniġġis, bħat-tniġġis tal-arja hemm bażi soda ta' evidenza li tindika l-ħtieġa li jiġi rivedut il-qafas legali. Għal oħrajn, bħat-tniġġis mill-partiċelli tad-dawl, hemm bżonn aktar evidenza biex jiġi ddeterminat jekk għandux isir aktar fil-livell tal-UE. Il-Monitoraġġ u l-Prospettiva ta' Tniġġis Żero se jgħinu biex tinġabar aktar evidenza bħal din, bl-ewwel rapport mistenni fl-2022. Minbarra l-azzjonijiet immirati għal kull żona, dan iħares ukoll lejn kwistjonijiet trasversali, pereżempju kif għandha tiġi appoġġata l-azzjoni dwar it-tniġġis fir-reġjuni u l-bliet, kif għandhom jiġu implimentati u infurzati aħjar il-liġijiet dwar it-tniġġis, kif għandu jittejjeb il-monitoraġġ tat-tniġġis, u kif jista' jsir l-aħjar użu mis-soluzzjonijiet diġitali għal tniġġis żero. Liema miżuri qed jiġu proposti għall-arja? Il-Kummissjoni se tipproponi li l-istandards tal-kwalità tal-arja tal-UE jiġu allinjati dejjem aktar mar-rakkomandazzjonijiet futuri tad-WHO u li d-dispożizzjonijiet dwar il-monitoraġġ, il-mudellar u l-pjanijiet dwar il-kwalità tal-arja jissaħħu biex jgħinu lill-awtoritajiet lokali, filwaqt li jtejbu l-infurzabbiltà ġenerali tal-qafas regolatorju. Barra minn hekk, flimkien mal-Istati Membri, il-Kummissjoni se tagħti segwitu dwar il-Programmi Nazzjonali għall-Kontroll tat-Tniġġis tal-Arja u l-impenji ta' tnaqqis biex tiżgura li d-Direttiva dwar l-Impenji Nazzjonali għat-Tnaqqis tal-Emissjonijiet (NEC) tiġi implimentata bis-sħiħ, sabiex sal-2030 jitnaqqas b'25% l-għadd ta' ekosistemi tal-art u tal-ilma ħelu fejn l-ewtrofikazzjoni relatata mat-tniġġis tal-arja thedded il-bijodiversità. B'mod parallel, il-Kummissjoni se tintroduċi rekwiżiti aktar stretti biex tindirizza t-tniġġis tal-arja mis-sors, bħall-agrikoltura, l-industrija, il-bini u l-enerġija, u t-trasport, inkluż permezz ta' għadd ta' miżuri u strateġiji tal-Patt Ekoloġiku Ewropew (bħall-Mobilità Sostenibbli u Intelliġenti, il-Mewġa ta' Rinnovazzjoni, jew mill-Għalqa sal-Platt). Għall-ilma? Il-Kummissjoni se tiffoka fuq it-tisħiħ tal-implimentazzjoni u l-immodernizzar tal-liġijiet eżistenti relatati mal-ilma. Id-Direttiva dwar it-Trattament tal-Ilma Urban Mormi se tiġi riveduta fl-2022 biex jitnaqqas it-tniġġis, eż. dwar in-nutrijenti u s-sustanzi niġġiesa emerġenti bħall-mikroplastiks u l-mikrosustanzi niġġiesa, inklużi l-farmaċewtiċi. Din se tmur id f'id mal-aġġornament tal-listi ta' sustanzi problematiċi għall-ilma tal-wiċċ u għall-ilma ta' taħt l-art, sabiex jiġu protetti n-natura u s-saħħa tal-bniedem mis-sustanzi l-aktar rilevanti abbażi tal-aktar għarfien xjentifiku aġġornat. Il-Kummissjoni se tipproponi wkoll li tirrieżamina u, fejn xieraq, timmodernizza liġijiet oħra dwar l-ilma u l-baħar, b'mod partikolari d-Direttiva Kwadru dwar l-Istrateġija Marina biex tagħmilha aktar adattata biex tnaqqas il-kontaminanti kimiċi u l-mikroplastiċi kif ukoll possibbilment tidentifika parametri ġodda fid-Direttiva dwar il-Kwalità tal-Ilma għall-Għawm. Filwaqt li tqis id-Direttiva dwar l-Ilma tax-Xorb li ġiet adottata dan l-aħħar, il-Kummissjoni se tiżgura li l-Istati Membri jippromwovu konsum sostenibbli u effiċjenti tal-ilma, tiskoraġġixxi t-tniġġis tal-ilma u tippreżenta kont tal-ilma soċjalment ġust lill-utenti kollha tal-ilma u lil min iniġġes — l-industrija, l-agrikoltura u l-konsumaturi domestiċi — u b'hekk tagħmel l-aħjar użu mid-dħul għal investimenti sostenibbli. Se tappoġġa wkoll monitoraġġ aħjar u tipprevjeni jew tnaqqas it-tniġġis minn sustanzi ewlenin fl-ilmijiet tal-wiċċ u ta' taħt l-art. Għall-ħamrija? Il-Kummissjoni se tippreżenta Strateġija dwar il-Ħamrija qabel tmiem l-2021. L-azzjonijiet jiffukaw fuq l-identifikazzjoni u r-rimedjar ta' siti kontaminati. Lista' ta' sorveljanza prijoritarja tal-UE għall-kontaminanti tal-ħamrija u modulu ta' tniġġis żero tal-ħamrija fl-istħarriġ LUCAS futur dwar il-ħamrija se jgħinu biex jiġu identifikati siti mniġġsa. Il-Kummissjoni se taħdem ukoll fuq gwida għal passaport għall-użu sikur, sostenibbli u ċirkolari tal-ħamrija skavata. Il-Kummissjoni se tqajjem ukoll kuxjenza dwar il-finanzjament pubbliku u privat biex jiġu indirizzati l-ħamrija u l-ilma ta' taħt l-art ikkontaminati. Għaliex għandna bżonn aktar regolamentazzjoni dwar it-tniġġis? L-UE għamlet progress sinifikanti fit-tnaqqis tat-tniġġis matul dawn l-aħħar deċennji, l-aktar bis-saħħa tal-leġiżlazzjoni tal-UE. Iżda, it-tniġġis għadu jaffettwalna saħħitna u l-ambjent iżżejjed. Biex nindirizzaw il-problema, l-ewwel irridu ntejbu kif nimplimentaw u ninfurzaw il-liġijiet li diġà hemm fis-seħħ. L-Istati Membri għandhom jaħtfu wkoll l-opportunità li jużaw il-finanzjament tal-UE għall-irkupru biex imexxu l-ekonomiji tagħhom lejn triq aktar ekoloġika u nadifa. Barra minn hekk, il-Pjan ta' Azzjoni ta' Tniġġis Żero jipproponi qafas ġdid biex jiġu mmonitorjati aħjar il-livelli tat-tniġġis u antiċipati x-xejriet futuri. Dan se jgħin biex it-tniġġis jiġi indirizzat b'modi aktar immirati, integrati u effiċjenti. Fl-aħħar nett, se jkollna bżonn ukoll naġġornaw xi wħud mil-liġijiet tagħna dwar it-tniġġis, biex inkunu allinjati dejjem aktar mal-evidenza xjentifika l-aktar riċenti, jew biex nindirizzaw it-tipi ta' tniġġis li qed isiru dejjem aktar ta' tħassib. It-tniġġis żero kif jaffettwa t-tibdil fil-klima? Fil-biċċa l-kbira tal-każijiet, it-tnaqqis tat-tniġġis u t-tnaqqis tal-emissjonijiet tal-gassijiet serra jmorru id f'id. Pereżempju, l-iżolazzjoni tal-binjiet, l-installazzjoni ta' sistemi tat-tisħin aktar effiċjenti u aktar nodfa, u l-bidla għal trasport pubbliku nadif, il-mixi u ċ-ċikliżmu kollha jgħinu biex titnaddaf l-arja u fil-ġlieda kontra t-tibdil fil-klima. Il-Pjan ta' Azzjoni ta' Tniġġis Żero kif se jippromwovi l-innovazzjoni? Ir-riċerka u l-innovazzjoni huma essenzjali biex tintlaħaq l-ambizzjoni ta' tniġġis żero. L-iskala tal-isfidi teħtieġ approċċ aktar ambizzjuż u integrat biex it-teknoloġiji rivoluzzjonarji jinġiebu fis-suq aktar malajr u jintwera li l-produzzjoni bi “tniġġis żero” tista' ssir realtà. Is-sħubijiet Ewropej taħt Orizzont Ewropa, inkluż il-missjonijiet dwar oċeani b'saħħithom, is-saħħa tal-ħamrija u l-ikel, u bliet newtrali għall-klima se jikkontribwixxu għall-ambizzjoni ta' tniġġis żero. Pereżempju, Orizzont Ewropa se jinvesti fit-tisħiħ tal-għarfien u l-iżvilupp ta' teknoloġiji għar-rimedju tal-ħamrija u tal-ilma ta' taħt l-art, b'enfasi speċjali fuq tekniki ta' dekontaminazzjoni ġodda għal sustanzi niġġiesa emerġenti. Sħubijiet bħalma huma l-isħubija “processes4planet”, l-isħubija Ewropea għall-valutazzjoni tar-riskju tas-sustanzi kimiċi, “ilma għal kulħadd” jew “Lejn trasport bit-triq b'emissjonijiet żero” se jkollhom angolu qawwi ta' tniġġis żero. Liema soluzzjonijiet diġitali jistgħu jgħinu biex jinkiseb tniġġis żero? Diġà jeżistu ħafna soluzzjonijiet li jużaw big data jew sensuri intelliġenti u li jgħinu biex jitnaqqas it-tniġġis fl-arja, fl-ilma jew fil-ħamrija. Studji ta' każijiet dwar il-mobbiltà intelliġenti, il-biedja ta' preċiżjoni, is-saħħa elettronika jew l-ilma diġitali juru s-soluzzjonijiet diġitali għal tniġġis żero. Il-Kummissjoni ppreparat dokument li jintroduċi dawn il-possibbiltajiet, jinkoraġġixxi l-varar sostenibbli ta' soluzzjonijiet diġitali u jniedi skambju ta' prattiki tajba mas-settur privat, is-soċjetà ċivili u l-amministrazzjonijiet. Dan jista' jwassal għal ispirazzjoni, innovazzjoni, investiment u interazzjoni għall-atturi kollha li jixtiequ jikkontribwixxu għall-objettivi tal-Patt Ekoloġiku Ewropew, b'mod aktar speċifiku fir-rigward tal-ambizzjoni ta' tniġġis żero. Kemm se tiswa l-kisba ta' tniġġis żero? Il-kostijiet u l-benefiċċji finanzjarji se jkunu dettaljati fil-valutazzjonijiet tal-impatt għall-proposti leġiżlattivi separati. L-azzjonijiet fil-Pjan se jiffrankaw lill-ekonomija l-kostijiet importanti tat-tniġġis, bħal dawn tal-kura tas-saħħa, il-jiem tax-xogħol mitlufa, jew il-ħsarat fil-binjiet u t-telf tal-għelejjel. Il-kostijiet tan-nuqqas ta' azzjoni huma ferm akbar mill-kostijiet tal-azzjoni. Pereżempju, f'termini ta' saħħa u attivitajiet ekonomiċi, it-tniġġis tal-arja jiswa madwar EUR 330 sa 940 biljun fis-sena fl-UE, filwaqt li l-miżuri kollha li ttieħdu s'issa biex tittejjeb il-kwalità tal-arja fl-UE għandhom kost ikkombinat ta' madwar EUR 70 u 80 biljun fis-sena. B'mod ġenerali, l-għan tal-Pjan ta' Azzjoni ta' Tniġġis Żero huwa li jiżgura gwadanji ekonomiċi u soċjali. Il-ħidma lejn l-ambizzjoni tagħna ta' tniġġis żero se toħloq opportunitajiet ta' negozju nodfa. Dan se jgħin biex jiġu protetti l-persuni vulnerabbli, b'mod partikolari t-tfal, il-persuni b'kundizzjonijiet mediċi, il-persuni akbar fl-età, il-persuni b'diżabilità u dawk li jgħixu f'kundizzjonijiet soċjoekonomiċi ifqar. Għal Aktar Informazzjoni Stqarrija għall-istampa dwar il-Patt Ekoloġiku Ewropew: Il-Kummissjoni timmira għal tniġġis żero fl-arja, fl-ilma u fil-ħamrija